কর্ণেল (অবঃ) অলি আহমেদ (জন্ম: ১৩ মার্চ ১৯৩৯) বীর বিক্রম বাংলাদেশের স্বাধীনতা যুদ্ধের মুক্তিযোদ্ধা ও সাবেক মন্ত্রী। ১৯৭১ সালে তিনি চট্টগ্রামে পাকিস্তান সেনাবাহিনীর বিরুদ্ধে বিদ্রোহে অংশ নেন। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।  ড. কর্ণেল অলি আহমদ, বীর বিক্রম এর সংক্ষিপ্ত জীবনী  জন্ম ও শিক্ষা  ড. অলি আহমদ, বীর বিক্রম ১৯৩৯ সালের ১৩ মার্চ চট্টগ্রাম জেলার চন্দনাইশ উপজেলার বিখ্যাত কুতুব পরিবারে জন্মগ্রহণ করেন। তিনি ১৯৫৭ সালে গাছবাড়িয়া এন. জি. উচ্চ বিদ্যালয় থেকে মেট্রিকুলেশন পাস করেন এবং করাচির ন্যাশনাল কলেজ থেকে বি.এ. ডিগ্রি লাভ করেন। পরবর্তীতে তিনি ২০০৩ সালের ২২ সেপ্টেম্বর যুক্তরাজ্যের অক্সফোর্ড ব্রুকস ইউনিভার্সিটি থেকে  “Revolution, Military Personnel and the War of Liberation in Bangladesh” শিরোনামে গবেষণার মাধ্যমে পিএইচডি ডিগ্রি অর্জন করেন।  সামরিক জীবন  আইন বিষয়ে অধ্যয়নের সময় তিনি পাকিস্তান আর্মি একাডেমিতে যোগ দেন এবং ১৯৬৫ সালে কমিশন লাভ করেন।  ১৯৬৭ সালে তিনি ৪র্থ ইস্ট বেঙ্গল রেজিমেন্টে যোগ দেন।  ১৯৭০ সালের ২৪ সেপ্টেম্বর তিনি ৮ম ইস্ট বেঙ্গল রেজিমেন্টে নিযুক্ত হন এবং চট্টগ্রামের ষোলশহরে অবস্থানরত ব্যাটালিয়নের প্রথম কোয়ার্টার মাস্টার হন।  মুক্তিযুদ্ধ  ১৯৭১ সালের ২৫ মার্চ কর্নেল অলি তৎকালীন মেজর জিয়াউর রহমানের নেতৃত্বে পাকিস্তানি দখলদার বাহিনীর বিরুদ্ধে বিদ্রোহ করেন। তিনি কালুরঘাট, মীরেরসরাই, মাস্তাননগর, করেরহাট, তুলাতুলী, হেয়াকু, চিকনছড়া, রামগড় এবং বেলুনিয়ার গুরুত্বপূর্ণ যুদ্ধক্ষেত্রে নেতৃত্ব দেন।  পরে তিনি চট্টগ্রাম অঞ্চলের (ফেনী নদী থেকে করেরহাট পর্যন্ত) সাব-সেক্টর কমান্ডার হিসেবে দায়িত্ব পালন করেন।  স্বীকৃতি ও পদোন্নতি  স্বাধীনতা যুদ্ধে অসাধারণ অবদানের জন্য তিনি ১৯৭১ সালে  “বীর বিক্রম” খেতাবে ভূষিত হন।  একই বছরে তিনি ‘জেড ফোর্স’-এর প্রথম ব্রিগেড মেজর নিযুক্ত হন।  ১৯৭২ সালের অক্টোবর মাসে মেজর পদে পদোন্নতি পান।  ১৯৭৫ সালের সেপ্টেম্বরে লেফটেন্যান্ট কর্নেল,  ১৯৮০ সালের জানুয়ারিতে কর্নেল পদে উন্নীত হন।  তিনি সৈয়দপুরে অবস্থানরত ২৪তম ইস্ট বেঙ্গল রেজিমেন্টের প্রথম অধিনায়ক ছিলেন। এছাড়া তিনি আর্মি হেডকোয়ার্টারে জেনারেল স্টাফ অফিসার-১ (অপারেশন), সেনাপ্রধানের অফিস, ডি.সি.এম.এল.এ এবং সশস্ত্র বাহিনীর সুপ্রিম কমান্ডারের অফিসসহ রাষ্ট্রপতির কার্যালয়ে দায়িত্ব পালন করেন।  রাজনৈতিক জীবন  শহীদ প্রেসিডেন্ট জিয়াউর রহমানের দীর্ঘদিনের সহযোগী ও বিশ্বস্ত সহকর্মী ড. অলি আহমদ ১৯৮০ সালের জানুয়ারিতে সামরিক বাহিনী থেকে স্বেচ্ছায় অবসর গ্রহণ করেন এবং একই বছরের ফেব্রুয়ারিতে বাংলাদেশ জাতীয়তাবাদী দলে (বিএনপি) যোগদান করেন।  তিনি ছয়বার জাতীয় সংসদ সদস্য নির্বাচিত হন:  1. ১৯৮০ সালের মার্চে  2. ১৯৯১ সালের ২৭ ফেব্রুয়ারি  3. ১৯৯৬ সালের ১৫ ফেব্রুয়ারি  4. ১৯৯৬ সালের ১২ জুন  5. ২০০১ সালের ১ অক্টোবর  6.২০০৮ সালের ৩১ ডিসেম্বর   এছাড়া ১৯৮২ সালের ফেব্রুয়ারি মাসে তিনি যুব উন্নয়ন মন্ত্রণালয়ের প্রতিমন্ত্রী হিসেবে দায়িত্ব পালন করেন।  ১৯৯১ সালে যোগাযোগ মন্ত্রী হিসেবে দায়িত্ব পালন করেন।   জন্ম ও শিক্ষাজীবন  অলি আহমেদের পৈতৃক বাড়ি চট্টগ্রাম জেলার চন্দনাইশ উপজেলার চন্দনাইশে। তার বাবার নাম আমানত ছাফা এবং মায়ের নাম বদরুননেছা। তার স্ত্রীর নাম মমতাজ বেগম। তিনি দুই কন্যা সন্তানের জনক। তিনি গাছবাড়িয়া নিত্যানন্দ গৌরচন্দ্র সরকারি মডেল উচ্চ বিদ্যালয় হতে মাধ্যমিক পাশ করেন।   কর্মজীবন  ১৯৭১ সালে অলি আহমদ কর্মরত ছিলেন পাকিস্তান সেনাবাহিনীর অষ্টম ইস্ট বেঙ্গল রেজিমেন্টে। এর অবস্থান ছিল চট্টগ্রামের ষোলশহরে। ২৫ মার্চ মধ্যরাতে ঝাঁপিয়ে পড়েন মুক্তিযুদ্ধে। প্রতিরোধযুদ্ধ শেষে ভারতে পুনরায় সংগঠিত হওয়ার পর নিয়মিত মুক্তিবাহিনীর জেড ফোর্সের অধীনে যুদ্ধ করেন। স্বাধীনতার পর তিনি বাংলাদেশ সেনাবাহিনীতে কর্নেল পদে উন্নীত হয়ে অবসর নেন। পরে রাজনীতিতে যোগ দেন। বর্তমানে তিনি বাংলাদেশের রাজনৈতিক দল লিবারেল ডেমোক্র্যাটিক পার্টি (বাংলাদেশ) এর প্রেসিডেন্ট।   মুক্তিযুদ্ধে ভূমিকা  ১৯৭১ সালের ২০শে এপ্রিল অলি আহমদের নেতৃত্বে এক দল মুক্তিযোদ্ধা অবস্থান নেন চট্টগ্রাম জেলার মিরসরাইয়ে। মুক্তিযোদ্ধারা সেখানে দুই ভাগে ছিলেন এবং সামনে ও পেছনে ছিল তাদের প্রতিরক্ষা। সম্ভাব্য যুদ্ধের সব ব্যবস্থা দ্রুত সম্পন্ন করে অলি আহমদ পার্শ্ববর্তী চট্টগ্রাম-ঢাকা মহাসড়কে যান। তখন তিনি দেখতে পান, ফাঁকা রাস্তায় সীতাকুণ্ড থেকে তীব্র বেগে একটি জিপ আসছে। জিপে ছিলেন সিরাজুল ইসলাম এবং অন্য একজন। তারা দুজন অলিকে জানান, পাকিস্তান সেনাবাহিনী তাদের দেখে ফেলেছে। দুই মিনিট পর অলি ফাঁকা রাস্তায় দেখতে পান পাকিস্তান সেনাবাহিনীর একটি জিপ ও ট্রাকবহর আসছে এবং দুই শ গজ দূরে থেমে গুলি শুরু করে তারা। অলির ৫০ গজ দূরে মেশিনগান নিয়ে প্রস্তুত ছিলেন দু-তিনজন সহযোদ্ধা। তার নির্দেশে তারা পাকিস্তানি বহরের একদম পেছনের গাড়ি লক্ষ করে গুলি ছোড়ে। পাঁচ গজের মধ্যে এলএমজি নিয়ে পজিশনে ছিলেন তার আরেক যোদ্ধা। তিনি তাকে বলেন জিপ লক্ষ করে গুলি করতে। গজ বিশেক দূরে ছিল মর্টার দল। তারা মাঝের ট্রাক লক্ষ করে মর্টারের গোলাবর্ষণ করে। তিনি নিজে রিকোয়েললেস রাইফেল দিয়ে পাকিস্তানিদের মোকাবেলা করেন। আরআরের ছিল মাত্র দুটি গোলা। একটি আমগাছের ডালে লাগায় কোনো ক্ষতি হয়নি পাকিস্তানিদের। দ্বিতীয়টি সরাসরি আঘাত হানে ট্রাকে। খবর পেয়ে আরও পাকিস্তানি সেনা সেখানে আসে এবং যুদ্ধে যোগ দেয়। রাত ১০টা পর্যন্ত যুদ্ধ চলে। অলি আহমদ দক্ষতা ও সাহসিকতার সঙ্গে কম পরিমাণ অস্ত্র এবং সহযোদ্ধা নিয়ে পাকিস্তানিদের মোকাবিলা করেন। মু্ক্তিযুদ্ধে বীরত্বপূর্ণ সাহসীকতার জন্য তিনি 'বীর বিক্রম' উপাধীতে ভূষিত হন।   রাজনীতি  জিয়াউর রহমান বিএনপি গঠন করলে তিনি সেনাবাহিনীতে তার চাকরি ছেড়ে রাজনীতিতে যোগ দান করেন। তখন তার আরো ৯ বছর চাকরি ছিল। এরশাদ সরকারের বিরুদ্ধে আন্দোলনে তিনি সক্রিয় ভাবে অংশ গ্রহণ করেন। ১৯৯১ সালে বিএনপি সরকার গঠন করলে তিনি যোগাযোগ মন্ত্রী হন। যমুনা সেতুর কাজ তার সময়েই শুরু হয়। দীর্ঘকাল বিএনপির রাজনীতিতে যুক্ত থাকার পর ২০০৬ সালের ২৬ অক্টোবর তিনি সাবেক রাষ্ট্রপতি এ.কিউ,এম, বদরুদ্দোজা চৌধুরীর সাথে লিবারেল ডেমোক্র্যাটিক পার্টি গঠন করেন। অতি সম্প্রতি তিনি এ.কিউ,এম, বদরুদ্দোজা চৌধুরীর সাথে মতবিরধের পর সেখান থেকে বেরিয়ে আসেন।  বই   রেভোলিউশন, মিলিটারি পারসোনেল অ্যান্ড দ্য ওয়ার অব লিবারেশন ইন বাংলাদেশ (বাজেয়াপ্ত) : ২০২০ সালের ৯ ডিসেম্বর আদালতের এক রায়ে স্বাধীনতার ইতিহাস বিকৃতির অভিযোগে বইটি নিষিদ্ধ করা হয়।    পাদটীকা      তথ্যসূত্র   বিষয়শ্রেণী:বীর বিক্রম বিষয়শ্রেণী:চট্টগ্রাম জেলার রাজনীতিবিদ বিষয়শ্রেণী:১৯৩৯-এ জন্ম বিষয়শ্রেণী:জীবিত ব্যক্তি বিষয়শ্রেণী:লিবারেল ডেমোক্রেটিক পার্টি (বাংলাদেশ) এর রাজনীতিবিদ বিষয়শ্রেণী:চট্টগ্রাম জেলার মুক্তিযোদ্ধা বিষয়শ্রেণী:খালেদা জিয়ার প্রথম মন্ত্রিসভার সদস্য বিষয়শ্রেণী:আবদুস সাত্তারের মন্ত্রিসভার সদস্য বিষয়শ্রেণী:চট্টগ্রাম জেলার ব্যক্তি বিষয়শ্রেণী:বাংলাদেশী সেনা কর্মকর্তা বিষয়শ্রেণী:বাংলাদেশ সেনাবাহিনীর কর্নেল বিষয়শ্রেণী:বাংলাদেশী রাজনৈতিক দলের প্রতিষ্ঠাতা বিষয়শ্রেণী:দ্বিতীয় জাতীয় সংসদ সদস্য বিষয়শ্রেণী:পঞ্চম জাতীয় সংসদ সদস্য বিষয়শ্রেণী:ষষ্ঠ জাতীয় সংসদ সদস্য বিষয়শ্রেণী:সপ্তম জাতীয় সংসদ সদস্য বিষয়শ্রেণী:অষ্টম জাতীয় সংসদ সদস্য বিষয়শ্রেণী:নবম জাতীয় সংসদ সদস্য বিষয়শ্রেণী:বাংলাদেশের সড়ক পরিবহন ও সেতুমন্ত্রী বিষয়শ্রেণী:বাংলাদেশ জাতীয়তাবাদী দলের রাজনীতিবিদ বিষয়শ্রেণী:মুক্তিবাহিনীর কর্মকর্তা